Súradnice: 48°14′01″S 16°59′21″V﻿ / ﻿48,233699°S 16,989171°V﻿ / 48.233699; 16.989171

Areál Volkswagenu Slovakia 
**Volkswagen Slovakia** je najväčšia automobilová spoločnosť na Slovensku so závodmi v Bratislave v Devínskej Novej Vsi, v Stupave, v Martine a v Košiciach. Bratislavský závod Volkswagen Slovakia je unikátnym vo svetovom meradle, keďže sa tu ako v jedinom automobilovom závode na svete vyrábajú pod jednou strechou vozidlá piatich značiek (Volkswagen, Audi, Porsche, Škoda, SEAT). Modely z bratislavskej produkcie sa nevyrábajú nikde inde na svete. Viac ako 99% jeho produkcie smeruje na vývoz  do 148 krajín sveta. Volkswagen Slovakia je zároveň najväčšou firmou z hľadiska obratu na Slovensku ako aj najväčším zamestnávateľom na Slovensku. V spoločnosti v roku 2018 pracovalo vyše 14-tisíc, v roku 2023 11-tisíc zamestnancov.

Výroba, tržby, zamestnanci, plány
---------------------------------

V roku 2014 dosiahli tržby 6,17 miliardy eur. V roku 2015 napriek emisnému škandálu obrat vzrástol o 17 % na úroveň 7,2 miliardy eur (zisk pred zdanením 213 miliónov eur). Investície spoločnosti predstavovali v roku 2015 hodnotu 414,6 milióna eur. Napriek poklesu počtu kusov v roku 2017 bol obrat 7,55 miliardy eur a zisk pred zdanením 240 miliónov eur. Investície predstavovali za rok 2017 čiastku 368,6 milióna eur (v celkovom súčte od roku 1991 4,35 miliardy eur). Rozšírením výroby o segment Porsche presiahla rozloha bratislavského závodu 2 000 000 m2. V súvislosti s rozširovaním výroby stúpa počet zamestnancov (spolupracovníkov). V roku 2017 ich počet bol 13 700 (v roku 2015 10 800 v roku 2016 12 300). Stal sa tak najväčším súkromným zamestnávateľom a najväčším exportérom na Slovensku (na exporte krajiny sa VW SK sa v roku 2014 podieľal približne 9,2 %). 

V roku 2014 vyrobili 394 474, v roku 2015 397 458 a v roku 2017 celkovo 361 776 automobilov. V polovici júna 2017 vyrobila spoločnosť päťmiliónte vozidlo. V roku 2017 57% produkcie tvorili SUV modely.

V novembri 2020 oznámil šéf koncernu Herbert Diess rozhodnutie investovať do bratislavského závodu miliardu eur, čo je dvojnásobok toho, na čom sa VW dohodol s vládou v memorande z júla 2020. Investícia rozšíri kapacity závodu, tak aby o dva roky (2020) začal vyrábať novú generáciu Volkswagenu Passat a Škody Superb. Na rozhodnutie, umiestniť výrobu noviniek na Slovensku, mali mať vplyv aj udalosti spojené s koronakrízou. Závod v Devínskej Novej Vsi sa teda výrazne rozšíri. (Na jeseň 2020 už spustili montáž ďalšieho koncernového modelu Škody Karoq avšak predpokladá sa, že výroba New Small Family bude utlmená.)

V júli 2020 vtedajší premiér Igor Matovič aj terajší šéf vlády Eduard Heger podpísali s Volkswagenom tzv. *spoločné vyhlásenie zámerov (*Letter of Intent to Invest), o tom že vláda pomôže s novými strategickými investíciami na Slovensku. Na jeseň 2020 koncern prisúdil svojmu bratislavskému závodu miliardu eur, z ktorej bude financované aj spustenie výroby nových modelov Passat a Superb. Memorandum s viacerými prísľubmi vlády podpísali slovenskému Volkswagenu zabezpečenia prepravy jeho zamestnancov, výstavbu dvetisíc nových nájomných bytov a vybudovania novej vzdelávacej inštitúcie na výchovu pracovníkov pre automobilový priemysel. V lete 2021, takmer rok po memorande, však člen predstavenstva automobilky Sebastian Krapoth uviedol, že plnenie sľubov trochu mešká a verí, že spolupráca sa azda zlepší.

V roku 2022 vzrástli hospodárske výsledky aj napriek miernemu poklesu počtu vyrobených vozidiel, a to vďaka dobrému predaju drahších športových SUV vozidiel, ktoré tvoria viac ako 80 % z celkového objemu vyrobených vozidiel. Obrat bratislavskej automobilky v roku 2022 dosahoval 9,73 miliardy eur a zisk pred zdanením bol skoro 280 miliónov eur, čo bol druhý najvyšší zisk za posledné roky. „Už tretí rok v rade čelíme celosvetovým krízam a výzvam, ktoré majú priamy vplyv na prevádzku a riadenie našej spoločnosti,\* "opísal na výročnej tlačovke krízové roky Oliver Grünberg, predseda predstavenstva Volkswagen Slovakia.

V roku 2022 až 60 % zamestnancov tu pracuje viac ako 10 rokov. „Je to významný dôkaz lojality našich zamestnancoch," povedal člen predstavenstva Kai-Stefan Linnenkohl. Priemerný hrubý príjem zamestnanca (bez manažmentu) bol vlani na úrovni 2273 eur. V ňom bol zarátaný napríklad aj 13. plat či odmena za hospodársky výsledok na úrovni 1768 eur.

Volkswagen Slovakia v roku 2023 zvýšil počet vyrobených vozidiel v roku 2023 o 22,4 % na 328.927 kusov. Obrat vo výške 11,76 miliardy eur bol historicky najvyšší. Zisk pred zdanením sa zvýšil o 15 % na 319 miliónov eur. Pokračovalo investične silné obdobie, pričom výška investícií do nových projektov dosiahla 423,6 milióna eur. Informovali o tom na výročnej tlačovej konferencii predstavitelia spoločnosti v Bratislave 12. apríla 2024. Wolfram Kirchert predseda predstavenstva Volkswagen Slovakia poďakoval celému tímu a informoval o zmenách, ktoré nastali najmä v treťom segmente malých automobilov. Koncom roka 2023 bola ukončená výroba modelov Volkswagen up! a e-up! a SUV Škoda Karoq. Nahradili ich nové generácie modelov Volkswagen Passat a Škoda Superb Combi, ku ktorým v roku 2024 pribudla Škoda Superb vo verzii limuzína. Aktuálne sa tak v Bratislave vyrába v troch segmentoch osem modelov koncernových značiek.

Volkswagen Slovakia vypláca zamestnancom celé desaťročia odmenu za dosiahnutý hospodársky výsledok, ktorá predstavuje za rok 2023 výšku 2 021 eur. Priemerný hrubý mesačný príjem zamestnancov bez započítania manažmentu dosiahol v minulom roku 2 688 eur.

História
--------

Volkswagen pôsobí na území Slovenska od roku 1991, keď sa Volkswagen rozhodol rozšíriť svoje pole pôsobnosti do vtedajšej ČSFR zapojením sa do štátom organizovanej medzinárodnej súťaže o vytvorenie spoločného podniku so štátnym podnikom Bratislavské automobilové závody (založené 1971), v ktorej súťažil s General Motors a Renault. Ako víťaz v máji 1991 s BAZ založili spoločný podnik Volkswagen Bratislava, s. r. o. Volkswagen mohutne investoval (v priestoroch BAZ) a podiel BAZ (20%) v spoločnej firme odkúpil v roku 1998 a od roku 1999 pôsobí firma ako Volkswagen Slovakia, a. s. so 100 % vlastníctvom Volkswagenu.

Volkswagen Slovakia na Slovensku od roku 1991 do roku 2023 vyrobil viac ako sedem miliónov vozidiel. Volkswagen Slovakia je spolu so svojimi zamestnancami jedným z najväčších prispievateľom do verejných rozpočtov. Spoločnosť preinvestovala na Slovensku od svojho vzniku viac ako 5,5 miliardy eur.

Produkcia
---------

Sériová výroba automobilov začala v bratislavskom VW v roku 1992 modelom Volkswagen Passat Variant. Prvý Volkswagen Passat B3 Variant Arriva tu zmontovali 21. decembra 1991. Sériová výroba začala 14. februára 1992.  V roku 1992 bolo vyrobených len 2 230 vozidiel. Neskôr sa tu vyrábali aj vozidlá Volkswagen Golf, Volkswagen Polo, Seat Ibiza a Škoda Octavia. V roku 1998 sa už vyrobilo 125 281 vozidiel. V roku 2002 tu začala výroba terénneho modelu Volkswagen Touareg a Porsche Cayenne. V roku 2006 k nim pribudlo Audi Q7. Od roku sa tu vyrába aj hybridný model Volkswagen Touareg Hybrid. 

V roku 2011 bola spustená výroba vozidiel New Small Family (NSF) - Volkswagen up!, Škoda Citigo a Seat Mii. 

V roku 2013 sa začala výroba elektrického vozidla Volkswagen e-up!. Závod bol tiež jedným z potenciálnych kandidátov na výrobu luxusného SUV značky Bentley s názvom Falcon. Vyrábali sa tu časti podvozkovej skupiny Bentley Bentayga. 

V roku 2015 bola spustená výroba v novej karosárni (lisovňa) pre modely značiek Audi a Volkswagen 

V školskom roku 2016/17 vznikla v bývalom strojárskom učilišti Súkromná stredná odborná škola automobilová, ktorá bola priekopníkom duálneho vzdelávania na Slovensku.

V roku 2017 bola spustená výstavba karosárne a montážnej haly Porsche. V roku 2017 do portfólia pribudol úplne nový model Audi Q8.

Volkswagen Slovakia v roku 2021 produkuje v Bratislave 9 modelov piatich značiek a objem produkcie sa pohybuje na úrovni tristotisícov kusov ročne. Investície do výroby a infraštruktúry za 30 rokov pôsobenia dosiahli doposiaľ celkovo 4,6 miliardy eur.

V roku 2023 sa okrem už spomínaných vyrábali aj modely Porsche Cayenne Coupé, Volkswagen up!, Volkswagen e-up! a Škoda Karoq (pripravované od roku 2020). V rokoch 2023 až 2027 VW preinvestuje viac ako 1 mld. eur v rámci projektu BETA+, ktorého súčasťou je príchod nových modelov Volkswagen Passat a Škoda Superb. Súbežne sa pripravuje už ohlásený príchod nového elektrického Porsche Cayenne do výroby.

Koncom roka 2023 bola ukončená výroba modelov Volkswagen up! a e-up! a SUV Škoda Karoq. Nahradili ich nové generácie modelov Volkswagen Passat a Škoda Superb Combi, ku ktorým v roku 2024 pribudla aj Škoda Superb limuzína. V roku 2024 sa v Bratislave v troch segmentoch vyrába osem modelov štyroch, piatich koncernových značiek: Volkswagen Touareg, Audi Q7, Audi Q8, Porsche Cayenne, Porsche Cayenne Coupé, Volkswagen Passat, Škoda Superb a Škoda Superb Combi.

Galéria
-------

* Audi Q7Audi Q7
* Volkswagen TouaregVolkswagen Touareg
* Porsche CayennePorsche Cayenne
* Škoda OctaviaŠkoda Octavia
* Volkswagen GolfVolkswagen Golf
* Volkswagen PoloVolkswagen Polo
* Seat IbizaSeat Ibiza
* Volkswagen Passat B5Volkswagen Passat B5

Referencie
----------

1. 1 2 3   *VOLKSWAGEN SLOVAKIA, a.s.* [online]. finstat.sk, [cit. 2019-03-15]. Dostupné online.
2. 1 2  Profil VW Slovakia, Volkswagen, Online Archivované 2016-09-21 na Wayback Machine
3. ↑  NAJVÄČŠIE FIRMY NA SLOVENSKU: ZORADENÉ PODĽA TRŽIEB, FinStat, Online
4. 1 2 3   *Ani bratislavské platy nestíhajú slovenskému Volkswagenu. Pozrite si, ako sa tam zarába* [online]. Pravda.sk, 2023-03-24, [cit. 2023-05-03]. Dostupné online.
5. ↑  Volkswagen vyrobil minulý rok na Slovensku priemerne viac ako tisíc áut denne, obrat spoločnosti rástol, SITA, Online
6. 1 2 3 4 5 6 7   Bratislavský Volkswagen vlani vyrobil 362-tisíc áut piatich značiek.. *Denník N*. Dostupné online [cit. 2018-04-17].
7. ↑  Volkswagen Slovensko mal vlani obrat 7,2 miliardy eur, SITA, Online
8. 1 2   *Potvrdené. Passat a Superb budú z Bratislavy!* [online]. TASR, 2020-11-09, [cit. 2020-11-09]. Dostupné online.
9. ↑  TASR. *Vláda podpísala s Volkswagenom vyhlásenie o zámere investovať v Bratislave* [online]. www.postoj.sk, [cit. 2021-05-31]. Dostupné online.
10. ↑  HALUZA, Ivan. *Budúce investície VW môžu byť ohrozené, ak sa neukážeme ako zodpovedný partner, priznáva meškanie štátu Kremský z OĽaNO* [online]. Denník E, 2021-05-26, [cit. 2021-05-31]. Dostupné online.
11. 1 2 3  TASR. *VW Slovakia zaznamenal vlani historicky najvyšší obrat 11,76 mld. eur* [online]. TERAZ.sk, 2024-04-12, [cit. 2024-04-12]. Dostupné online.
12. ↑  MATIJEK, Peter. *Volkswagen vyrobil takmer 330-tisíc áut a pridal rekord v tržbách: 11,76 miliardy* [online]. 2024/04/12, [cit. 2024-04-12]. Dostupné online.
13. ↑  Studeničová, M.; Uhrík, J. 2009, Od tankov k Touaregu. Verbis, s. 130, ISBN 978-80-969933-4-5
14. 1 2   *East-West Joint Ventures in a Transitional Economy: The Case of Slovakia* [online]. deepblue.lib.umich.edu, [cit. 2021-05-31]. Dostupné online.
15. ↑   *Made in Bratislava by mohlo byť aj Bentley* [online]. etrend.sk, 4.2.2013, [cit. 2013-02-05]. Dostupné online. Archivované 2013-02-07 z originálu.
16. 1 2   *Čaputová si pozrela bratislavský závod VW. Automobilka oslavuje 30 rokov na Slovensku* [online]. Pravda.sk, 2021-05-31, [cit. 2021-05-31]. Dostupné online.
17. ↑   *Bratislavský Volkswagen chystá pre svoje elektrické Porsche zmeny. Prácu dá desiatkam ľuďom* [online]. SITA, 28.04.2023, [cit. 2023-05-02]. Dostupné online.
18. ↑  OLÁHOVÁ, Zina. *Volkswagen Slovakia dosiahol vlani historicky najvyšší obrat takmer 11,8 miliardy eur. Prijíma vyše 1 500 nových zamestnancov -* [online]. SITA - Slovenská tlačová agentúra, 2024-04-12, [cit. 2024-04-12]. Dostupné online.

Externé odkazy
--------------

* Domovská stránka
* Oficiálny film o závode 2010
* Oficiálny film o závode 2012